ทำไม ดูไบ ได้ประโยชน์ จากฟุตบอลโลก มากกว่า เจ้าภาพกาตาร์
ทำไมถึงเป็นแบบนั้น  ลงทุนแมนจะเล่าให้ฟัง 
25 พ.ย. 2565

ทำไม ดูไบ ได้ประโยชน์ จากฟุตบอลโลก มากกว่า เจ้าภาพกาตาร์ /โดย ลงทุนแมน
รู้หรือไม่ว่า กาตาร์ลงทุนในฟุตบอลโลกครั้งนี้ เป็นจำนวนเงินกว่า 8.4 ล้านล้านบาท ตั้งแต่สนามฟุตบอลไปจนถึงโครงสร้างพื้นฐานอื่น ๆ
ซึ่งเม็ดเงินทั้งหมดนี้ มากกว่าเงินลงทุนของประเทศเจ้าภาพ ตั้งแต่ญี่ปุ่นกับเกาหลีใต้ในปี 2002 จนถึงปี 2018 ของรัสเซีย รวมกันถึง 5 เท่า
แต่การทุ่มเงินลงทุนมหาศาลในครั้งนี้ ประเทศเพื่อนบ้านอย่าง ยูเออี ที่มีเมืองมีชื่อเสียงอย่าง ดูไบ อาจได้ประโยชน์ทางเศรษฐกิจ มากกว่าเจ้าภาพอย่างกาตาร์อยู่ไม่น้อย
ทำไมถึงเป็นแบบนั้น 
ลงทุนแมนจะเล่าให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ฟุตบอลโลกที่จัดขึ้นที่กาตาร์ในปีนี้ ถือเป็นครั้งแรกที่เจ้าภาพจัดการแข่งขัน มาจากประเทศในดินแดนตะวันออกกลาง
แต่ความร้อนที่สูงในช่วงกลางปีของดินแดนแถบนี้ ทำให้ฟุตบอลโลกต้องเลื่อนมาจัดในช่วงปลายปี ซึ่งเป็นช่วงที่อากาศไม่ร้อนมากนัก
อย่างไรก็ตาม แม้จะแก้ปัญหาเรื่องความร้อนได้ เจ้าภาพอย่างกาตาร์ยังต้องเจอแรงกดดันจากทั่วโลกในหลายเรื่อง ด้านมาตรการข้อห้ามของการเข้าชม
และกลายเป็นว่า ผู้คนที่เดินทางมาชมฟุตบอลโลก เลือกที่จะเดินทางมาพักในเมืองของประเทศใกล้เคียง ซึ่งสามารถเดินทางไปกาตาร์ได้สะดวก และไม่มีข้อห้ามมากนัก
โดยเมืองที่ว่านี้ ก็คือ “ดูไบ” 
ซึ่งตั้งอยู่ในประเทศสหรัฐอาหรับเอมิเรตส์
ปัจจัยแรกเลย คือ 
“เดินทางได้สะดวกและเชื่อมต่อได้ทั่วโลก”
ปัจจุบัน สนามบินดูไบ กลายเป็นสนามบินที่รองรับเส้นทางการบินได้ทั่วโลกกว่า 99 ประเทศ
ไม่ว่าจะมาจากทวีปยุโรป อเมริกา หรือเอเชีย
นอกจากนี้ ยังมีสายการบิน Emirates ที่รองรับผู้โดยสารต่อลำได้สูง และมีการเปิดให้บริการหลากหลายเส้นทาง ก็ยิ่งทำให้การเดินทางมาดูฟุตบอลโลกเป็นเรื่องง่าย
และที่สำคัญคือ ดูไบมีการเปิดเที่ยวบินระยะสั้นไม่เกิน 1 ชั่วโมง เพื่อเชื่อมต่อกับกรุงโดฮา ประเทศกาตาร์ สำหรับผู้ที่ต้องการไปชมฟุตบอลโลก
ซึ่งแม้ว่าประเทศอื่น ๆ ในตะวันออกกลาง จะมีการเปิดเที่ยวบินระยะสั้น เพื่อไปชมฟุตบอลโลกที่กาตาร์ แต่เที่ยวบินกว่า 4 ใน 10 ก็มาจากดูไบอยู่ดี
เรื่องต่อมา คือ “กาตาร์มีที่พักไม่เพียงพอ”
แม้กาตาร์จะมีการสร้างที่พักเพิ่มขึ้นจำนวนมาก โดยปัจจุบันมีจำนวนโรงแรมทั้งหมด 323 แห่ง และมีจำนวนห้องพักกว่า 117,000 ห้อง
เทียบเท่ากับจำนวนห้องพักของโรงแรมในกรุงเทพมหานคร ที่มีจำนวน 111,000 ห้อง
แต่ด้วยจำนวนคนที่เข้ามาชมฟุตบอลโลก มีจำนวนหลักล้านคน จึงทำให้นักท่องเที่ยวเหล่านี้ต้องไปหาที่พักในประเทศใกล้เคียงแทน
ซึ่งดูไบ เป็นหนึ่งในเมืองที่อยู่ไม่ไกล ทั้งยังมีโรงแรมมากกว่าเป็นเท่าตัว มีห้างสรรพสินค้า ศูนย์การค้า หรือสถานที่ท่องเที่ยวที่มีชื่อเสียงอีกมากมาย
โดยหากเป็นเศรษฐีกระเป๋าหนัก ท่าเรือดูไบก็มีทั้งเรือยอช์ต ที่สามารถชมฟุตบอลโลก พร้อมกับมีเครื่องดื่มและสิ่งอำนวยความสะดวกหรูหราอีกด้วย
และเรื่องสุดท้ายคือ “ดูไบดึงดูดผู้คนได้มากกว่า”
ธุรกิจท่องเที่ยวและโรงแรมของดูไบเอง ออกแพ็กเกจที่พักพร้อมกับเที่ยวบินระยะสั้น ที่สามารถเดินทางไปกาตาร์ได้ในที่เดียว
นอกจากนี้ ยังมีวีซ่าสำหรับการเดินทางเข้ายูเออีหลายครั้ง ในราคาเพียง 975 บาท เพื่อดึงดูดให้นักท่องเที่ยวมาใช้จ่ายด้านการท่องเที่ยวอย่างต่อเนื่อง
และด้วยบรรยากาศที่มีข้อห้ามน้อยกว่าประเทศเจ้าภาพอย่างกาตาร์
โดยเฉพาะเครื่องดื่มแอลกอฮอล์ ที่เข้ามาเป็นสปอนเซอร์ให้กับการแข่งขันฟุตบอลโลกในทุกครั้ง
ทว่าในกาตาร์มีกฎระเบียบที่เข้มงวด และได้มีการสั่งห้ามจำหน่ายเครื่องดื่มแอลกอฮอล์ในสนามแข่งขัน แต่สามารถหาดื่มได้จากร้านอาหาร หรือโรงแรมที่ได้รับอนุญาต เท่านั้น
ต่างจากดูไบที่แม้จะเป็นประเทศมุสลิมเหมือนกัน แต่ก็มีกฎระเบียบที่ผ่อนคลายมากกว่า นี่จึงเป็นจุดดึงดูดที่สำคัญอีกอย่างหนึ่งของดูไบอีกด้วย
ซึ่งเรื่องนี้ สะท้อนให้เห็นจากรายงานอัตราการเข้าพักโรงแรมในช่วงฟุตบอลโลกครั้งนี้ โดยดูไบมีอัตราการเข้าพักสูงเกือบ 100% ในขณะที่อัตราการเข้าพักโรงแรมในกาตาร์อยู่ที่ 85% เท่านั้น
อ่านมาถึงตรงนี้ คงพอจะเห็นได้ว่า ทำไมดูไบอาจได้ประโยชน์จากฟุตบอลโลก มากกว่าเจ้าภาพฟุตบอลโลกในปีนี้อย่าง กาตาร์
และที่สำคัญคือ เจ้าภาพฟุตบอลโลกในช่วงที่ผ่านมา มีการลงทุนไปอย่างมหาศาล แต่รายได้ที่ได้กลับมา เป็นเพียงรายได้ระยะสั้นเท่านั้น ทั้งจากการท่องเที่ยวและการจ้างงาน
ในขณะที่รายได้ค่าตั๋วเข้าชม และลิขสิทธิ์ถ่ายทอดสด เป็นของสหพันธ์ฟุตบอลนานาชาติ หรือ FIFA รวมถึงสินค้าที่ขายภายในงาน ก็ไม่ต้องเสียภาษีอีกด้วย
อย่างไรก็ตาม สิ่งหนึ่งที่ไม่อาจตีเป็นผลประโยชน์ได้ นั่นคือ การแสดงถึงหน้าตาและชื่อเสียงของประเทศเจ้าภาพในระดับโลก
ซึ่งเรื่องนี้เอง อาจแลกมาด้วยการลงทุนอย่างมหาศาล ซึ่งคงต้องดูกันต่อไปว่า กาตาร์จะได้รับผลประโยชน์กลับมามากเพียงใด
แต่ที่แน่ ๆ คนที่ไม่ต้องเสียเงินลงทุน แต่กลับได้ประโยชน์มหาศาลกลับเป็น เมืองดูไบ นั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-
-
-
-
-
-
-
-
-
-
-